Bejaarde egpaar in Bellville aangerand, beroof | Netwerk24
Bejaarde egpaar in Bellville aangerand, beroof
Deur Ané van Zyl 09 Oktober 2019 17:55
In die 30 jaar wat 'n egpaar in hul huis in Bellville naby Kaapstad woon, is hulle nog nooit beroof nie. Maar Dinsdagoggend het hulle die slagoffers geword van 'n hamer- en mesaanval wat die 77-jarige man met 22 steekwonde en sewe houe oor die kop gelaat het.
Volgens die egpaar se dogter het 'n aanvaller met "stokstywe oë" haar pa (77) en ma (75) in hul huis gedreig en haar pa ernstig aangerand.
Die egpaar se name is aan Netwerk24 bekend, maar hulle verkies om anoniem te bly.
"My pa het in die tuin gewerk en toe 'n draai gaan loop. Hy is in die badkamer oorval. Die man het my pa 22 keer met 'n mes gesteek en sewe keer met sy eie hamer oor die kop geslaan," sê die dogter.
Hy het ook my ouers se chroniese medikasie gevat wat op die kombuistafel was.
"Hy het my ma net rondgestamp, maar sy is gelukkig oukei. Die man het deur die huis geloop en heeltyd geld en juwele gevra. Hy is toe weg met my pa se identiteitsdokument, bankkaart en 'n bietjie kontant.
"Hy het ook my ouers se chroniese medikasie gevat wat op die kombuistafel was."
Hul dogter sê toe die aanvaller weer by die agterdeur uit is waar hy ingekom het, het haar ma haar jonger suster gebel en hulp gevra.
"Sy woon naby hulle en was toevallig Dinsdag met verlof by die huis. Sy het na hulle huis toe gejaag en my pa hospitaal toe geneem. Hy het baie bloed verloor."
Die man was Woensdagmiddag steeds in die hoësorgeenheid in 'n hospitaal in Bellville, maar volgens sy dogter was hy weer sy ou self en het grappies en geselsies gemaak. Hy onthou die aanval en onder die omstandighede gaan dit goed met hom, het sy gesê.
"Ons is so bly hy is vir ons gespaar."
Hy sal dalk 'n operasie moet ondergaan, en volgens sy dokters word ander behandeling ook oorweeg.
Dit blyk dat die rower sy wapens in die huis agtergelaat het en vingerafdrukke is geneem. Hy het glo nie handskoene of 'n masker aangehad nie.
Die polisie ondersoek 'n saak van huisbraak en aanranding, sê lt.kol. Andrè Traut, polisiewoordvoerder. Niemand is nog in hegtenis geneem nie.